b'\n_START_ARTICLE_\nIlla de Timor\n_START_SECTION_\nDivisions pol\xc3\xadtiques\n_START_PARAGRAPH_\nL\'illa de Timor est\xc3\xa0 dividida entre l\'estat independent del Timor Oriental (conegut tamb\xc3\xa9 com a Timor Lorosa\'e en tetum i Timor-Leste en portugu\xc3\xa8s) i el Timor occidental, que forma part de la prov\xc3\xadncia indon\xc3\xa8sia de les Illes Petites de la Sonda Orientals o Nusa Tenggara Timur. El nom \xc3\xa9s una variant de timur, paraula que en malai significa "est", anomenada aix\xc3\xad perqu\xc3\xa8 \xc3\xa9s la m\xc3\xa9s oriental de la cadena d\'illes que formen les illes Petites de la Sonda.\n_START_SECTION_\nGeografia\n_START_PARAGRAPH_\nAl sud i sud-est de Timor es troba Austr\xc3\xa0lia, separada pel mar de Timor. Al nord-oest, l\'illa de C\xc3\xa8lebes (o Sulawesi), separada pel mar de Banda, i a l\'oest, les illes de Sumba i Flores, separades pel mar de Savu. _NEWLINE_Les principals ciutats s\xc3\xb3n Kupang a la part occidental i Dili a l\'oriental._NEWLINE_Timor est\xc3\xa0 cobert de selves tropicals i subtropicals, amb molts arbres de fulla caduca que perden les fulles durant l\'estaci\xc3\xb3 seca. _NEWLINE_A Timor hi va haver durant molt de temps un cim volc\xc3\xa0nic, la llum del qual va servir com a far als mariners que navegaven als mars pr\xc3\xb2xims. El 1637, es va produir una gran erupci\xc3\xb3 a la muntanya, de la qual no va quedar m\xc3\xa9s que un llac que ara ocupa el seu lloc. _NEWLINE_Segons la mitologia local, l\'illa de Timor era un cocodril gegant.\n_START_SECTION_\nHist\xc3\xb2ria\n_START_PARAGRAPH_\nL\'illa ha estat pol\xc3\xadticament dividida en dues parts durant segles: el Timor Occidental (conegut com a Timor Neerland\xc3\xa8s des de la primera d\xc3\xa8cada del segle XIX fins al 1949, quan va passar a formar part d\xe2\x80\x99Indon\xc3\xa8sia), que formava part de les antigues \xc3\x8dndies Orientals Neerlandeses, i el Timor Oriental, conegut com a Timor Portugu\xc3\xa8s des del 1596 fins al 1975. El Timor Oriental inclou l\xe2\x80\x99enclavament d\xe2\x80\x99Oecussi-Ambeno, situat a la part occidental de l\'illa. Els Pa\xc3\xafsos Baixos i Portugal no van resoldre formalment el contenci\xc3\xb3s fronterer fins al 1912. _NEWLINE_El 7 de desembre del 1975, una setmana despr\xc3\xa9s de la proclamaci\xc3\xb3 de la independ\xc3\xa8ncia del Timor oriental, l\'ex\xc3\xa8rcit indonesi va envair aquesta part de l\'illa. Des de llavors fins a setembre del 1999, es va registrar en el territori el major genocidi proporcional a la poblaci\xc3\xb3 d\'un pa\xc3\xads mai verificat: 220.000 morts, en una poblaci\xc3\xb3 que en 1975 es calculava en 650.000 habitants. _NEWLINE_Despr\xc3\xa9s de la seva annexi\xc3\xb3 per part d\'Indon\xc3\xa8sia el 1976, el Timor Oriental va ser anomenat Timor Timur o \'Tim-Tim\'. Indon\xc3\xa8sia el considerava la 27a prov\xc3\xadncia del pa\xc3\xads, per\xc3\xb2 aix\xc3\xb2 mai va ser reconegut per les Nacions Unides. Despr\xc3\xa9s d\'un acte d\'autodeterminaci\xc3\xb3 el 1999, en el qual la poblaci\xc3\xb3 va rebutjar l\'oferta d\'autonomia dintre d\'Indon\xc3\xa8sia, el Timor oriental va accedir a la independ\xc3\xa8ncia el 2002.'